b'\n_START_ARTICLE_\nOscar Nordenswan\n_START_PARAGRAPH_\nOscar Bjarne Hugo Nordenswan (24. kes\xc3\xa4kuuta 1893 Hausj\xc3\xa4rvi \xe2\x80\x93 12. helmikuuta 1984 Porvoo) oli suomalainen j\xc3\xa4\xc3\xa4k\xc3\xa4rieversti. H\xc3\xa4nen vanhempansa olivat mets\xc3\xa4nhoitaja Johan Robert Hugo Nordenswan ja Ingrid Elisabeth Stenius. H\xc3\xa4net vihittiin avioliittoon vuonna 1918 Mary Elisabeth Alice Ramsayn kanssa, Ramsayn suvun vapaaherrallisesta haarasta.\n_START_SECTION_\nOpinnot\n_START_PARAGRAPH_\nNordenswan kirjoitti ylioppilaaksi Helsingin ruotsalaisesta normaalilyseosta vuonna 1913 ja liittyi Uusmaalaiseen osakuntaan. Opintojaan h\xc3\xa4n jatkoi Helsingin yliopiston filosofisen tiedekunnan fyysis-matemaattisella osastolla vuosina 1913\xe2\x80\x931915. H\xc3\xa4n suoritti kapteenin t\xc3\xa4ydennyskurssin Saint-Cyrin kadettikoulussa vuosina 1920\xe2\x80\x931921 ja Sotakorkeakoulun yleisen osaston vuosina 1924\xe2\x80\x931926.\n_START_SECTION_\nJ\xc3\xa4\xc3\xa4k\xc3\xa4riaika\n_START_PARAGRAPH_\nNordenswan liittyi yhten\xc3\xa4 ensimm\xc3\xa4isten vapaaehtoisten joukkoon, joiden p\xc3\xa4\xc3\xa4m\xc3\xa4\xc3\xa4r\xc3\xa4n\xc3\xa4 oli Saksassa sotilaskoulutusta antava Pfadfinder-kurssi, joka j\xc3\xa4rjestettiin Pohjois-Saksassa sijaitsevalla Lockstedter Lagerin harjoitusalueella. Leirille h\xc3\xa4n ilmoittautui 17. maaliskuuta 1915. H\xc3\xa4net sijoitettiin joukon 2. komppaniaan, josta h\xc3\xa4net siirrettiin my\xc3\xb6hemmin muodostettuun J\xc3\xa4\xc3\xa4k\xc3\xa4ripataljoona 27:\xc3\xa4\xc3\xa4n 10. syyskuuta 1915 ja h\xc3\xa4net sijoitettiin pataljoonan konekiv\xc3\xa4\xc3\xa4rikomppaniaan ja edelleen 10. hein\xc3\xa4kuuta 1917 alkaen 2. konekiv\xc3\xa4\xc3\xa4rikomppaniaan. H\xc3\xa4n otti osaa taisteluihin ensimm\xc3\xa4isess\xc3\xa4 maailmansodassa Saksan it\xc3\xa4rintamalla Misse-joella Riianlahdella ja Aa-joella. H\xc3\xa4n suoritti Libaussa vuonna 1917 j\xc3\xa4rjestetyn sotakoulun A-kurssin ja osallistui samana vuonna joulukuussa j\xc3\xa4rjestetylle Polangenin erikoiskurssille (pommarikurssi) suomalaisena johtajana.\n_START_SECTION_\nSis\xc3\xa4llissodan j\xc3\xa4lkeinen aika\n_START_PARAGRAPH_\nNordenswan m\xc3\xa4\xc3\xa4r\xc3\xa4ttiin sis\xc3\xa4llissodan j\xc3\xa4lkeen 27. toukokuuta 1918 alkaen 6. j\xc3\xa4\xc3\xa4k\xc3\xa4rirykmentin virkaatekev\xc3\xa4ksi komentajaksi. Seuraavaksi h\xc3\xa4net siirrettiin 18. kes\xc3\xa4kuuta 1918 alkaen Suomen valkoisen kaartin II pataljoonan komentajaksi, mist\xc3\xa4 h\xc3\xa4net siirrettiin 12. syyskuuta 1918 alkaen T pataljoonan komentajaksi. My\xc3\xb6hemmin h\xc3\xa4net siirrettiin 6. helmikuuta 1922 alkaen esikuntap\xc3\xa4\xc3\xa4llik\xc3\xb6ksi 1. divisioonaan, mist\xc3\xa4 h\xc3\xa4net siirrettiin 15. tammikuuta 1922 toimistop\xc3\xa4\xc3\xa4llik\xc3\xb6ksi Sotav\xc3\xa4en esikuntaan. Sotav\xc3\xa4enesikunnasta h\xc3\xa4n palasi 29. marraskuuta 1922 esikuntap\xc3\xa4\xc3\xa4llik\xc3\xb6ksi 1. divisioonaan, mist\xc3\xa4 h\xc3\xa4net siirrettiin Kaartin j\xc3\xa4\xc3\xa4k\xc3\xa4ripataljoonaan 26. maaliskuuta 1925 ja edelleen Suomen valkoiseen kaartiin 27. elokuuta 1929. Vuonna 1933 h\xc3\xa4net nimitettiin Uudenmaan sotilasl\xc3\xa4\xc3\xa4nin komentajaksi, miss\xc3\xa4 teht\xc3\xa4v\xc3\xa4ss\xc3\xa4 h\xc3\xa4n toimi talvisodan syttymiseen saakka.'